Il-fraġilità tas-sitwazzjoni fil-Lvant Nofsani, u b'mod partikolari dawk il-pajjiżi li qed jiffaċċjaw it-theddida tal-estremiżmu vjolenti minn ISIL/Da'esh, kienet tema ewlenija fis-70 laqgħa tal-Assemblea Ġenerali tan-NU fi New York dan ix-xahar. L-Iraq huwa wieħed mill-pajjiżi esposti għal dak il-kunflitt u ħaqqu l-appoġġ tal-komunità internazzjonali. Kif għidt fil-laqgħa tiegħi mal-Ministru għall-Affarijiet Barranin al-Jaafari fi New York fis-26 ta' Settembru, l-UE tappoġġa bis-sħiħ il-Gvern Iraqi elett b'mod demokratiku, immexxi mill-Prim Ministru al-Abadi. L-UE tilqa' l-impenn tal-gvern Iraqi għall-programm ta' Settembru 2014 li għandu l-għan li joħloq governanza inklużiva, rikonċiljazzjoni nazzjonali b'tifsira u riforma politika ġenwina. L-UE tappoġġa wkoll bis-sħiħ il-pakkett ta' riforma ta' Awwissu 2015 li tħabbar mill-gvern Iraqi li għandu l-għan li jittratta l-korruzzjoni, itejjeb l-għoti ta' servizzi liċ-ċittadini u b'hekk jagħti spinta lill-governanza inġenerali. L-UE tappella lill-atturi kollha tas-soċjetà Iraqija biex jagħtu l-appoġġ tagħhom lil dawk ir-riformi u l-implimentazzjoni tagħhom. Dan huwa essenzjali għall-progress politiku, ekonomiku u soċjali fl-Iraq kollu u ser jgħin fil-promozzjoni ta' ħajja aħjar għall-Iraqin kollha. Iraq aktar b'saħħtu u magħqud ser iżid l-effettività tal-ġlieda kontra ISIL/Da'esh. Ir-riforma tista' tkun ta' sfida u l-UE tfaħħar il-kuraġġ tal-gvern Iraqi fl-adozzjoni ta' dawn il-miżuri. B'hekk, l-UE tesprimi l-impenn kontinwu tagħha għall-użu tal-istrumenti disponibbli kollha tagħha u għall-ħidma mill-qrib mas-sħab Iraqin. Dawn jinkludu l-appoġġ tal-UE għall-istabbilizzazzjoni taż-żoni lliberati minn ISIL/Da'esh, l-appoġġ għat-titjib fl-istat tad-dritt, il-kooperazzjoni kontra t-terroriżmu, ir-rikonċiljazzjoni u l-miżuri għall-bini tal-paċi. B'mod parallel, l-UE u l-Istati Membri tagħha għadhom impenjati li jagħmlu l-aħjar użu possibbli mill-Ftehim ta' Sħubija u Kooperazzjoni UE-Iraq, sabiex tingħata assistenza fit-tul u jitjiebu l-governanza u l-iżvilupp ekonomiku u soċjali tal-Iraq. L-UE ttenni l-appoġġ sod tagħha għall-unità, is-sovranità u l-integrità territorjali tal-Iraq, u tappella lill-pajjiżi kollha fir-reġjun biex jappoġġaw il-gvern Iraqi fl-isforzi tiegħu biex jippromwovi r-rikonċiljazzjoni u jerġa' jkun hemm paċi u stabbiltà dejjiema fl-Iraq. Il-Pajjiżi Kandidati t-Turkija, l-Eks Repubblika Jugoslava tal-Maċedonja*, il-Montenegro*, is-Serbja* u l-Albanija*, il-pajjiż tal-Proċess ta' Stabbilizzazzjoni u ta' Assoċjazzjoni u kandidat potenzjali l-Bożnija-Ħerzegovina, u l-pajjiżi tal-EFTA l-Iżlanda, il-Liechtenstein u n-Norveġja, membri taż-Żona Ekonomika Ewropea, kif ukoll l-Ukrajna, ir-Repubblika tal-Moldova, l-Armenja u l-Georgia jallinjaw ruħhom ma' din id-Dikjarazzjoni. * - L-Eks-Repubblika Jugoslava tal-Maċedonja, il-Montenegro, is-Serbja u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.